奉和鄜州劉大夫麥秋出師遮虜有懷中朝親故
作者：權德輿
朝代：唐

paragraphs: 天子愛全才，故人雄外臺。
綠油登上將，青綬亞中台。
亭障鳴笳入，風雲轉斾來。
蘭坊分杳杳，麥壠望莓莓。
月向琱弓滿，蓮依寶劒開。
行師齊鶴列，錫馬盡龍媒。
壯志徵梁甫，嘉招萃楚材。
千尋推直幹，百鍊去纖埃。
間闊勞相望，歡言幸早陪。
每聯花下騎，幾泛竹間杯。
芳訊雙魚遠，流年兩鬢催。
何時介圭覲，攜手詠康哉。